Diari Oficial de la Generalitat Valenciana


Sumari del DOGV 5749, del 24-04-2008 (2008/4624)

RESOLUCIÓ de 11 de febrer de 2008, del conseller de Medi Ambient, Aigua, Urbanisme i Habitatge, en relació al Proyecte de modificació puntual número 2 del Pla especial d'ordenació i protecció del centre històric del municipi d'Orihuela.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5749

Data del DOGV
:   24-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/4624


Data del document
:   11-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Orihuela
    * administració local
    * patrimoni arquitectònic
    * pla d'urbanisme
    * protecció del patrimoni

RESOLUCIÓ de 11 de febrer de 2008, del conseller de Medi Ambient, Aigua, Urbanisme i Habitatge, en relació al Proyecte de modificació puntual número 2 del Pla especial d'ordenació i protecció del centre històric del municipi d'Orihuela. [2008/4624]  
Vist el Projecte de modificació puntual núm. 2 del Pla especial d'ordenació i protecció del centre històric del municipi d'Orihuela i de conformitat amb els següents,  
Antecedents de fet  
Primer. El projecte es va sotmetre a informació pública durant un mes mitjançant acord del Ple de l'Ajuntament del dia 13 de febrer de 2007, amb la publicació d'un anunci en el Diari Oficial de la Comunitat Valenciana de 15 de març de 2007 i en el diari La Verdad de 24 de febrer del mateix any. Durant el període d'exposició pública pertinent no s'hi va presentar cap al·legació. Va ser aprovat provisionalment pel Ple de l'Ajuntament en data 19 de setembre de 2007.  
Segon. La documentació està integrada per memòria informativa i justificativa i plans d'informació i d'ordenació.   
Tercer. Aquesta modificació puntual es fonamenta en la modificació puntual número 28 del PGOU d'Orihuela (aprovada per Resolució del conseller d'Obres Públiques, Urbanisme i Transports el 24 de juny de 1997), que va afectar les alineacions de l'illa de cases que dóna als carrers López Pozas i Del Rio i el Catàleg de béns protegits del Pla especial d'ordenació i protecció del nucli històric d'Orihuela (PEOPCHO), que modificà l'alineació d'un tram del carrer López Pozas a fi d'ubicar l'edifici Prop.  
L'objecte de l'expedient segons consta en la documentació aportada és modificar l'alineació oficial sud del carrer López Pozas seguint els mateixos criteris de la modificació puntual núm. 28 i, d'aquesta manera, evitar l'estretiment de vianants en què roman l'esmentada via pública a l'altura de la parcel·la 10 36 12 del fitxer parcel·lari del PEOPCHO d'Orihuela. Es tracta de recular 0,70 metres l'alineació existent a l'altura de la parcel·la anteriorment esmentada per a poder prolongar l'alineació existent en la resta del carrer.  
L'edifici existent en l'esmentada parcel·la té en el PEOPCHO la catalogació de protecció general i un nivell d'intervenció de rehabilitació amb reforma. Es tracta d'un edifici de 1960, que segons consta en la memòria presentada es troba en un estat estructural precari i no s'estima possible la recuperació de la construcció.   
Per a poder dur a terme el canvi d'alineació pretesa s'ha de descatalogar de la protecció general aquesta edificació, i es proposa i condiciona la modificació puntual al fet «que la renovació edilícia siga executada reconstruint i respectant la seua actual fisonomia i arquitectura exterior, és a dir, es reconstruirà de nova planta reproduint essencialment l'edifici la façana que el va precedir i ajustant-se a la nova alineació oficial sud del carrer López Pozas». La resta de condicions de l'edificació establides en l'actual fitxa de parcel·lari del PEOPCHO es mantenen.  
Els documents del PEOPCHO que es modifiquen amb la proposta són:  
Fitxa de parcel·lari / Parcel·la 10.36.12.  
Plànols que reflectisquen les alineacions.  
Quart. En l'expedient consta informe emés per la directora general de Patrimoni Cultural Valencià en data 21 d'agost de 2007 en sentit favorable, del qual s'extrau el següent:  
«La modificació serà possible amb la descatalogació prèvia de l'edifici que està inclòs en el catàleg urbanístic. Aquest tràmit es troba justificat en el document que se sotmet a informe en les pàgines 9 i següents.  
L'esmentat edifici es troba com queda dit en el catàleg urbanístic. La fitxa del catàleg es refereix al fet que el nivell de protecció proposat és nova planta i l'alçària proposada ha de coincidir amb l'existent. Aquest fet es constata en el document en tràmit.  
Segons el que s'ha exposat i de conformitat amb l'informe dels Serveis Tècnics s'emet informe favorable a l'efecte patrimonial la modificació parcial de l'alineació sud del carrer López Pozas, modificació puntual núm. 2 del Pla especial d'ordenació i protecció del centre històric d'Orihuela.»  
Cinqué. La Comissió Territorial d'Urbanisme d'Alacant, en sessió celebrada el dia 18 de gener de 2008, va acordar informar favorablement la modificació puntual núm. 2 del Pla especial d'ordenació i protecció del centre històric del municipi d'Orihuela, i proposa a l'Hble. Sr. conseller de Medi Ambient, Aigua, Urbanisme i Habitatge l'aprovació definitiva.  
Fonaments de dret  
Primer. El procediment seguit per l'Ajuntament d'Orihuela resulta concorde amb el que preveu l'art. 90 per remissió de l'art. 94 de la Llei 16/2005, urbanística valenciana.  
Segon. La documentació està completa, a l'efecte del compliment de l'art. 68 de la Llei 16/2005, urbanística valenciana, i de l'estudi de l'expedient.   
Tercer. Les determinacions contingudes en l'expedient es consideren correctes, des del punt de vista de les exigències de política urbanística i territorial de la Generalitat, tal com s'arreplega en l'article 85 de la Llei 16/2005, urbanística valenciana.  
Quart. La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen sobre l'aprovació de plans especials -i les seues modificacions- de municipis de 50.000 o més habitants, en els quals la competència per a l'aprovació definitiva correspon al conseller de Medi Ambient, Aigua, Urbanisme i Habitatge, de conformitat amb el que disposa l'article 90 per remissió de l'article 94.1, de la Llei urbanística valenciana, en relació amb els articles 6.e) i 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre, del Consell de la Generalitat.  
Vistos els preceptes legals citats i la resta de disposicions de general i pertinent aplicació, conforme a l'acord de la Comissió Territorial d'Urbanisme d'Alacant, resolc:  
Aprovar definitivament la modificació puntual núm. 2 del Pla especial d'ordenació i protecció del centre històric del municipi d'Orihuela.  
Contra aquesta resolució, que esgota la via administrativa, es podrà interposar recurs potestatiu de reposició davant del conseller de Medi Ambient, Aigua, Urbanisme i Habitatge en el termini d'un mes, comptador des de l'endemà de la notificació d'aquesta, d'acord amb el que estableixen els articles 116.1 i 117.1 de la Llei 4/1999, de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que puga exercir qualsevol altre recurs que crega oportú.  
València, 11 de febrer de 2008.- El conseller de Medi Ambient, Aigua, Urbanisme i Habitatge: José Ramón García Antón.